Zmena vyhlášky ministerstva práce k zákonu o sociálnoprávnej ochrane detí a sociálnej kuratele by mala zabezpečiť menej byrokracie vo forme papierovačiek, prehľadnejšie financovanie a viac času na deti.
PREŠOV. Ministerstvo navrhuje zjednodušenie administratívy v profesionálnych rodinách. V praxi by to znamenalo to, že profesionálni rodičia by nemuseli vykazovať napríklad, koľko prášku na pranie kúpili pre potreby dieťaťa či koľko kúpili zubných pást.
"Ide o priveľkú administratívnu záťaž rodičov, navyše s diskutabilnou výpovednou hodnotou. Preto MPSVR SR navrhuje takéto veci neevidovať - tak ako sa neevidujú napríklad výdavky na stravu," uviedla Daniela Šulcová z Mediálneho odboru MPSVaR SR. Ide hlavne o to, aby sa profesionálny rodič mohol naplno venovať svojej práci.
Byť profesionálnym rodičom nie je jednoduchá práca, no napriek všetkému má svoje čaro. Potvrdzuje to aj Marta Germušková, ktorá má skúsenosti ako profesionálny rodič. Podľa nej to nie je len o tom, že máte radi deti a chcete sa o ne starať: "Je to psychicky, emocionálne veľmi náročná mravčia práca. Pocit zodpovednosti je tu ešte väčší ako pri vlastnom."
Táto práca je špecifická, nie je vhodná pre každého. "Nie všetci môžu byť profesionálni rodičia, ale odporúčam to každému, má to svoje čaro. Občas sa ma susedia, ktorí ma málo poznajú, vypytujú, kde je to dievčatko, ktoré so mnou vídali, a nechápu, že sa u mňa deti striedajú. Veľa ľudí totiž o niečom takom, ako je profesionálne rodičovstvo, vôbec netuší," podotýka Germušková.
Vyhláška, v ktorej sa má riešiť aj financovanie a vytvorenie podmienok na vhodnejšie preskupenie zamestnancov, ktorí zabezpečujú starostlivosť v rôznych skupinách detského domova, by mala nadobudnúť účinnosť 1. marca 2012.